2.1 ปัจจัยความเสี่ยง 

ปัจจัยความเสี่ยงที่อาจมีผลกระทบต่อการดำเนินงานของบริษัทฯในปัจจุบัน สรุปได้ดังนี้

1)  ความเสี่ยงจากการเสื่อมความนิยมผลิตภัณฑ์เนื่องจากการเปลี่ยนแปลงของเทคโนโลยี

เนื่องจากผลิตภัณฑ์ของบริษัทฯ เป็นผลิตภัณฑ์ทางด้านอิเล็กทรอนิกส์
ซึ่งต้องมีการพัฒนาและเปลี่ยนแปลงให้ทันต่อการเปลี่ยนแปลงอย่างรวดเร็วของเทคโนโลยีและมาตรฐานด้านอุตสาหกรรม
หากสินค้าไม่มีการพัฒนาให้เป็นที่ยอมรับของตลาด ย่อมส่งผลกระทบต่อปริมาณการสั่งซื้อของลูกค้าได้
แม้ว่าสินค้าของบริษัทฯ จะใช้เทคโนโลยีในระดับกลางก็ตาม บริษัทฯ จึงได้มีการเตรียมความพร้อม
โดยมีหน่วยงานวิจัยเพื่อพัฒนาผลิตภัณฑ์ของบริษัทฯ
โดยพยายามปรับปรุงผลิตภัณฑ์ให้สามารถใช้ในอุตสาหกรรมต่างๆให้มีความหลากหลายเพิ่มขึ้นอยู่เสมอ

นอกจากนี้ ในปัจจุบันทีมงานด้านการวิจัยและพัฒนาของบริษัทฯ
ได้ร่วมกันก่อตั้งศูนย์วิจัยและพัฒนาผลิตภัณฑ์ในประเทศต่างๆ ขึ้นรวม 8 แห่ง
ซึ่งนอกจากจะทำการวิจัยเพื่อลดต้นทุนการผลิตหรือออกแบบผลิตภัณฑ์ให้มีประสิทธิภาพที่สูงขึ้นและมีต้นทุนที่แข่งขันได้แล้ว
ยังมุ่งที่จะคิดค้นและพัฒนาผลิตภัณฑ์หรือนวัตกรรมใหม่ๆ อยู่เสมอ
(โปรดดูรายละเอียดเพิ่มเติมในหัวข้อการวิจัยและพัฒนา)

2)  ความเสี่ยงด้านแรงงาน

แม้ว่าต้นทุนด้านแรงงานจะมีสัดส่วนที่น้อยมากเมื่อเทียบกับต้นทุนรวม
แต่ก็ถือว่าเป็นปัจจัยหนึ่งที่มีความจำเป็นต่อการผลิต โดยแรงงานที่ต้องการคือแรงงานที่มีทักษะ
ความรู้ ความเข้าใจกระบวนการผลิต บริษัทฯ จึงได้จัดให้มีการอบรม ทดสอบ
และพัฒนาฝีมือแรงงานของพนักงานอย่างต่อเนื่อง
รวมทั้งจัดให้มีสภาพแวดล้อมการทำงานที่ดีและมีผลตอบแทนในการทำงานที่เหมาะสม
เพื่อให้พนักงานมีขวัญและกำลังใจที่ดีในการทำงาน โดยในระยะที่ผ่านมาบริษัทฯ
ไม่ประสบปัญหาการขาดแคลนของแรงงานที่มีผลกระทบต่อกิจการอย่างเป็นสาระสำคัญ

3)  ความเสี่ยงด้านการแข่งขัน

โดยทั่วไปตลาดผลิตภัณฑ์อิเล็กทรอนิกส์โดยเฉพาะอย่างยิ่งผลิตภัณฑ์กลุ่มที่ใช้เทคโนโลยีต่ำ
เป็นตลาดที่มีการแข่งขันค่อนข้างสูงเนื่องจากเป็นการแข่งขันในตลาดโลก ทำให้บริษัทฯ
จำเป็นต้องปรับราคาจำหน่ายให้ต่ำลง ซึ่งมีผลทำให้ผลกำไรลดลงตามไปด้วย บริษัทฯ
จึงได้เพิ่มความสามารถในการแข่งขันโดยนำเสนอสินค้าใหม่ๆ
ที่มีคุณภาพสูงขึ้นโดยตั้งราคาจำหน่ายให้อยู่ในระดับที่แข่งขันได้
และจากการที่ปัจจุบันบริษัทฯได้ปรับปรุงความสามารถในการออกแบบและพัฒนาผลิตภัณฑ์ให้สูงขึ้นโดยการตั้งศูนย์วิจัยและพัฒนาผลิตภัณฑ์ถึง
8 แห่งทั่วโลก บริษัทฯ
จึงได้ปรับกลยุทธ์การแข่งขันด้วยการมุ่งพัฒนาสินค้าที่มีระดับเทคโนโลยีที่สูงขึ้นเพื่อขยายฐานลูกค้าให้กว้างขึ้นทั้งกลุ่มที่อยู่ในอุตสาหกรรมเดิมและในอุตสาหกรรมใหม่ๆ
นอกจากนี้ การบริการหลังการขายที่มีคุณภาพและความน่าเชื่อถือของบริษัทฯ
ก็นับเป็นจุดแข็งที่สำคัญอีกอย่างหนึ่งที่บริษัทฯ
ได้ให้ความสำคัญและปรับปรุงมาโดยตลอดเพื่อให้มั่นใจได้ว่าสามารถสร้างความพอใจให้ลูกค้าได้สูงสุด

4)  ความเสี่ยงด้านอัตราแลกเปลี่ยน

จากการที่บริษัทฯ ดำเนินธุรกิจเป็นผู้ส่งออก
จึงทำให้การผันผวนในอัตราแลกเปลี่ยนของเงินบาทมีผลกระทบต่อการดำเนินงานค่อนข้างมากโดยเฉพาะเมื่อค่าเงินบาทแข็งค่าขึ้นเมื่อเทียบกับเงินดอลล่าร์สหรัฐซึ่งเป็นเงินสกุลหลักที่ใช้ในการทำธุรกิจในปัจจุบัน
และอาจทำให้มีผลลบต่อการดำเนินงานของบริษัทฯ หากการบริหารเงินไม่มีประสิทธิภาพเพียงพอ

แม้ว่าเงินบาทได้แข็งค่าขึ้นอย่างต่อเนื่องในช่วงสองถึงสามปีที่ผ่านมา แต่ในปี 2550 บริษัทฯ
ได้ทำการบริหารความเสี่ยงด้วยการใช้เครื่องมือป้องกันความเสี่ยงที่เหมาะสม
จึงทำให้มีกำไรจากอัตราแลกเปลี่ยนจำนวน 274 ล้านบาทแทนการขาดทุนจำนวน 584
ล้านบาทในปีก่อน อย่างไรก็ตาม บริษัทฯ
ได้มีนโยบายที่จะป้องกันความเสี่ยงเพื่อลดผลกระทบจากความผันผวนของอัตราแลกเปลี่ยนและอัตราดอกเบี้ยที่จะมีผลต่อการดำเนินงานมากกว่าที่จะมุ่งหากำไรที่เกิดจากความผันผวนดังกล่าว

5)  ความเสี่ยงในการเปลี่ยนแปลงนโยบายของผู้ถือหุ้น

เนื่องจากผู้ถือหุ้นใหญ่ของบริษัทฯ
รายหนึ่งเป็นผู้ถือหุ้นบริษัทเดลต้าที่ไต้หวันและสาธารณรัฐประชาชนจีนด้วย
ซึ่งสินค้าบางชนิดอาจมีลักษณะเดียวกันหรือคล้ายคลึงกับบริษัทฯ ดังนั้น
หากผู้ถือหุ้นมีการเปลี่ยนแปลงนโยบายก็อาจมีผลกระทบต่อกิจการของบริษัทฯ ได้ อย่างไรก็ตาม
กลุ่มบริษัทได้ดำเนินงานโดยคำนึงถึงผลประโยชน์ในกิจการของแต่ละบริษัทและมุ่งใช้จุดแข็งหรือข้อได้เปรียบของแต่ละบริษัทเพื่อสร้างประโยชน์สูงสุดในการเพิ่มความสามารถในการแข่งขันในตลาดโลกมากกว่าที่จะเน้นให้เป็นการแข่งขันกันเอง
ซึ่งการทำงานเป็นเครือข่ายจะทำให้เกิดประโยชน์ร่วมกันในหลายๆ ด้าน
เช่นด้านการวิจัยและพัฒนาผลิตภัณฑ์ การจัดจำหน่าย การจัดซื้อวัตถุดิบ เป็นต้น
ส่วนนโยบายการดำเนินกิจการของแต่ละบริษัทฯ ยังคงให้เป็นไปอย่างอิสระ
และในระยะที่ผ่านมากลุ่มบริษัทฯ
ไม่มีการเปลี่ยนแปลงนโยบายใดที่ส่งผลเสียหายต่อกิจการแต่อย่างใด
อีกทั้งยังได้มีการส่งเสริมและสนับสนุนกิจการของบริษัทฯ ด้วยดีมาตลอด

6)  ความเสี่ยงในด้านการลงทุนและการให้ความช่วยเหลือทางการเงิน

ตามที่บริษัทฯ
ได้มีการลงทุนทั้งโดยตรงและโดยผ่านบริษัทย่อยในช่วงที่ผ่านมาโดยการลงทุนขนาดที่มีนัยสำคัญได้เกิดขึ้นในปี
2546 ซึ่งเป็นการลงทุนในกลุ่มบริษัทเดลต้า เอนเนอร์ยี่ ซิสเต็มในทวีปยุโรปนั้น ทำให้บริษัทฯ
ได้เล็งเห็นโอกาสในการขยายการลงทุนในบริษัทย่อยบางแห่งซึ่งมีศักยภาพในการเติบโตเพิ่มเติม
จึงทำให้มีการลงทุนหรือให้ความช่วยเหลือทางการเงินเพิ่มเติม
ซึ่งอาจอยู่ในรูปแบบการให้กู้ยืมโดยตรงหรือค้ำประกันการกู้ยืมให้กับสถาบันการเงินแก่บริษัทย่อยบางแห่งเพื่อเป็นการสนับสนุนการดำเนินงาน
อย่างไรก็ตาม การบริหารเงินของบริษัทย่อยที่สำคัญๆ จะควบคุมและดูแลจากบริษัทฯ โดยตรง
นอกจากนี้ บริษัทฯ ยังได้จัดให้ผู้บริหารของบริษัทย่อยดังกล่าว
เข้ามาฝึกอบรมและพบปะกับผู้บริหารบริษัทฯ เป็นครั้งคราว
เพื่อให้ผู้บริหารกลุ่มดังกล่าวสามารถเข้าใจและบริหารงานให้เป็นไปในแนวทางเดียวกันและเพิ่มประสิทธิภาพในการประสานงานในกลุ่ม

สำหรับนโยบายการลงทุนโดยทั่วไปของบริษัทฯ
จะเน้นการลงทุนในธุรกิจที่มีความเกี่ยวเนื่องกับธุรกิจหลักที่บริษัทฯ
และกลุ่มเดลต้ามีความถนัดและเชี่ยวชาญ (โปรดดูรายละเอียดเพิ่มเติมในหัวข้อนโยบายการลงทุน)

7)  การถูกประเมินภาษี

ในปี 2549 บริษัทฯ ได้รับหนังสือประเมินภาษีเงินได้นิติบุคคลสำหรับปี 2540-2543
จากกรมสรรพากรเป็นจำนวนเงินประมาณ 740 ล้านบาท (รวมเบี้ยปรับและเงินเพิ่ม)
ปัจจุบันบริษัทฯได้ยื่นอุทธรณ์การประเมินดังกล่าวแล้ว โดยที่ปรึกษากฎหมายของบริษัทฯ
เชื่อว่าผลการประเมินดังกล่าวจะไม่เกิดผลเสียหายต่อบริษัทฯอย่างเป็นสาระสำคัญ